‘यूरेका क्षणों’ को हम अक्सर ‘सौभाग्य’ से मिले क्षण कहते हैं। लेकिन, ये कैसे आते हैं, किन रास्तों पर चल कर आते हैं, हमें नहीं मालूम होता है। कोई इनका श्रेय अपने ‘सपनों’ या ‘दैविक शक्ति’ को देता है तो कोई किसी घटना को देख कर मिले ‘अंतर्ज्ञान’ (इंट्यूशन) को। लेकिन एक बात साफ है कि इस दौरान मस्तिष्क की अवस्था में अचानक, असतत और तीव्र परिवर्तन होता है। जब हम इतिहास पर नजर डालते है तो पाते हैं कि ऐसे क्षणों को पाने वाले वैज्ञानिकों में ‘ध्यान’ लगाने और समस्या के साथ गहरे ‘जुड़ाव’ को स्थापित करने की अद्भूत क्षमता रही है। इसतरह उनके ‘चेतन’ तथा ‘अवचेतन’ मन में समाधान पाने की तीव्र ‘ललक’ सदैव उपस्थित रहती है। उनकी ये विशेषताएं ही उनको ‘यूरेका क्षणों’ को दिलाने में बहुत मददगार साबित होती हैं। आइये, अब हम खोजों के स्पेक्ट्रम के उस भाग पर नज़र डालते हैं जो ‘अंतर्मन के अचानक प्रकाशित होने अथवा ‘स्वप्न से मिले मार्गदर्शन से बनता है।